Predkladacia správa

	Návrh na zmenu uznesenia vlády Slovenskej republiky č. 730 z 15. augusta 2001 predkladá Ministerstvo práce, sociálnych vecí a rodiny SR ako iniciatívny materiál.

Uznesením vlády SR č. 730 z 15. augusta 2001 bol schválený návrh na uzavretie Opčného protokolu k Dohovoru o právach dieťaťa o účasti detí v ozbrojených konfliktoch a Opčného protokolu k Dohovoru o právach dieťaťa o obchodovaní s deťmi, detskej prostitúcii a detskej pornografii. Predkladateľmi návrhu na uzavretie protokolov boli minister práce, sociálnych vecí a rodiny, minister obrany, minister vnútra a minister zahraničných vecí SR.  Uznesením NR SR č. 778 zo 4. februára 2004 bol vyslovený súhlas NR SR s protokolmi. Ratifikačné listiny k Opčnému protokolu k Dohovoru o právach dieťaťa o obchodovaní s deťmi, detskej prostitúcii a detskej pornografii sú uložené u depozitára dohovoru.

           Pri ukladaní ratifikačnej listiny SR k Opčnému protokolu k Dohovoru o právach dieťaťa o účasti detí v ozbrojených konfliktoch v júni 2004 bola zistená absencia vyhlásenia podľa čl. 3 ods. 2 protokolu, ktorý ustanovuje, že každý štát, zmluvná strana, pri ratifikácii alebo pristúpení k tomuto protokolu uloží záväzné vyhlásenie, ktoré určuje minimálny vek, v ktorom povoľuje dobrovoľný odvod do svojich národných ozbrojených síl a popisuje prijaté záruky, aby tento odvod nebol násilný alebo vynútený. Pretože v uznesení vlády Slovenskej republiky č. 730 z 15. augusta 2001 absentovala úloha predložiť vláde Slovenskej republiky a Národnej rade Slovenskej republiky na schválenie návrh vyhlásenia k Opčnému protokolu k Dohovoru o právach dieťaťa o účasti detí v ozbrojených konfliktoch, je potrebné v návrhu uznesenia vlády určiť Ministerstvo obrany Slovenskej republiky ako gestorský orgán, ktorý predloží vyhlásenie k protokolu na schválenie vláde Slovenskej republiky a Národnej rade Slovenskej republiky.  

Materiál nemá finančný, ekonomický, environmentálny vplyv, ani vplyv                     na zamestnanosť a podnikateľské prostredie, z toho dôvodu nie je vyhotovená doložka finančných, ekonomických, environmentálnych vplyvov, vplyvov na zamestnanosť a podnikateľské prostredie.